**Predkladacia správa**

Dohovor o policajnej spolupráci pre juhovýchodnú Európu (ďalej len „dohovor“) bol podpísaný 5. mája 2006 vo Viedni so zámerom krajín juhovýchodnej Európy riešiť otázky organizovanej a závažnej cezhraničnej trestnej činnosti, ktorá postihuje juhovýchodný región komplexnejším a účinnejším spôsobom, ako aj s cieľom zosúladiť právne predpisy v oblasti policajnej spolupráce s právnymi aktami uplatňovanými v Európskej únii a schengenskom priestore. Dohovor nadobudol platnosť 10. októbra 2007 a je otvorený na pristúpenie pre ďalšie štáty.

Dohovor slúži ako právny základ pre cezhraničnú spoluprácu v oblasti presadzovania práva so širokou škálou moderných foriem spolupráce podľa vzoru osvedčených postupov EÚ, ako sú spoločná analýza hrozieb, styční dôstojníci, prenasledovanie, ochrana svedkov, cezhraničné sledovanie, kontrolované dodávky, prenos a porovnávanie profilov DNA a iných identifikačných materiálov, technické opatrenia na uľahčenie cezhraničnej spolupráce, hraničné pátracie operácie, zmiešané analytické pracovné skupiny, spoločné vyšetrovacie tímy, zmiešané hliadky pozdĺž štátnych hraníc a spolupráca v spoločných strediskách.

Od 13. septembra 2018 slúži dohovor aj ako rámcová dohoda pre Dohodu o automatizovanej výmene údajov o DNA, daktyloskopických údajov a údajov o evidencii vozidiel medzi zmluvnými stranami Dohovoru o policajnej spolupráci pre juhovýchodnú Európu (PCC Prüm) po vzore prümských rozhodnutí rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti a 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti.

Zmluvnými stranami Dohovoru sú okrem signatárskych štátov aj Rakúsko, Bulharsko, Chorvátsko, Maďarsko a Slovinsko.

Prístupom Slovenskej republiky k uvedenému dohovoru dôjde k zefektívneniu medzinárodnej spolupráce v oblasti automatizovanej výmeny údajov o DNA, daktyloskopických údajov a údajov o evidencii vozidiel.

Predkladaný návrh na prístup k dohovoru zodpovedá záujmom zahraničnej politiky Slovenskej republiky. Je vypracovaný v súlade s Ústavou Slovenskej republiky, ústavnými zákonmi a s normami medzinárodného práva a právom Európskej únie.

Dohovor je multilaterálnou medzinárodnou zmluvou, ktorá je podľa vnútroštátnych právnych predpisov zmluvou podľa článku 7 ods. 5 Ústavy Slovenskej republiky, na ktorej vykonanie nie je potrebný zákon a ktorá má prednosť pred zákonmi. Pred jej ratifikáciou sa vyžaduje súhlas Národnej rady Slovenskej republiky.

Vykonanie obvyklých formálnych úkonov súvisiacich s prístupom k Dohovoru zabezpečí Ministerstvo vnútra Slovenskej republiky v súčinnosti s Ministerstvom zahraničných vecí a európskych záležitostí Slovenskej republiky v súlade s platnými právnymi predpismi a Pravidlami pre uzatváranie medzinárodných zmlúv a zmluvnú prax schválenými uznesením vlády Slovenskej republiky č. 743 z 21. októbra 2009.

Predkladaný materiál nemá vplyvy na rozpočet verenej správy, na podnikateľské prostredie, sociálne vplyvy, nemá vplyvy na životné prostredie, nemá vplyvy na informatizáciu spoločnosti, nemá vplyvy na služby verejnej správy pre občana, a ani vplyvy na manželstvo, rodičovstvo a rodinu.